《立秋病中再赋》
元代·方回

乱蛬号蝉孰赏音，汝吟岂似我能吟。
风声雨气凉秋夜，世故时能病客心。
烂醉无求甘老死，菊老有约合山林。
一庵异日归何处，万叠寒云未觉深。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。